## El Consell aprova ajudes per a reactivar el sector cultural afectat per les inundacions per import de sis milions d’euros

*** Un primer decret, l’import global del qual és de 5 milions d’euros, es dirigix a professionals i empreses del sector cultural
* El segon decret té com a destinatari el sector editorial i el seu import és d’un milió d’euros**

El Consell ha aprovat dos decrets pels quals s’aproven les bases reguladores i el procediment de concessió d’ajudes urgents per a reactivar el sector cultural afectat per les inundacions del passat 29 d’octubre, l’import total del qual ascendix a sis milions d’euros.

A través d’esta mesura, la Generalitat pretén facilitar la reposició de ferramentes bàsiques necessàries perquè les indústries culturals puguen reprendre la seua activitat, així com atendre en esta fase les primeres necessitats que permeten facilitar la recuperació i reactivació del sector.

En concret, la Conselleria d’Educació, Cultura, Universitats i Ocupació destinarà un import de cinc milions d’euros en ajudes dirigides a professionals i empreses del sector cultural afectats pel temporal.

Estes ajudes estan dirigides a la reparació i reposició de danys materials mobles necessaris per al desenrotllament de les activitats productives i s’han dividit en tres programes.

D’una banda, el decret preveu el Programa I, concebut per a ajudar les empreses culturals. El seu import global és de 3,5 milions d’euros i les quanties que s’adjudiquen oscil·laran entre els 2.400 i els 90.000 euros, en funció dels danys estimats.

Al seu torn, s’inclou el Programa II, dirigit a professionals culturals. La seua dotació és d’1.350.000 d’euros. Este pressupost es repartirà en subvencions que aniran dels 800 als 30.000 euros.

Finalment, el Programa III engloba professionals culturals sense formalització laboral i disposa d’un pressupost de 150.000 euros. Les ajudes oscil·laran entre els 450 i els 3.000 euros.

**Un milió per al sector editorial**

Així mateix, s’ha aprovat un paquet d’ajudes, que ascendix a un milió d’euros, per a professionals i empreses del sector editorial que estiguen radicades en els municipis afectats o tinguen instal·lacions afectades per les inundacions en estos municipis.

El decret que regula estes ajudes considera subvencionables els gastos relacionats amb la reimpressió per a reposició dels llibres danyats i destruïts a conseqüència de la riuada que estiguen publicats tant en castellà com valencià.

Professionals i empreses beneficiàries hauran de detallar el nombre d’exemplars danyats, si això fora possible. En funció del nombre d’exemplars, la quantia de l’ajuda podrà ser d’entre 150.000 i 4.000 euros.

Les ajudes que s’arrepleguen en els dos decrets són compatibles amb altres ajudes o subvencions públiques que reben les empreses afectades, així com amb les indemnitzacions procedents d’altres entitats públiques o privades.

Les indústries culturals no solament són béns essencials per al benestar de la Comunitat Valenciana, sinó que també contribuïxen directament a dinamitzar teixit econòmic i productiu, generar ocupació, promoure la innovació i enfortir les xarxes locals de producció i distribució.

Fecha: 23/12/2024